De cara a la Diada Nacional de Catalunya, que cada any se celebra amb actes massius de caire ciutadà i que enguany té lloc en una situació de pandèmia per la COVID-19, el comitè tècnic del Pla PROCICAT va avalar els requeriments sanitaris del Departament de Salut necessaris per a fer compatibles l'exercici del dret fonamental de manifestació i el dret a la salut dels participants i de tota la ciutadania.
Igualment, des de Protecció Civil de la Generalitat, vistes les circumstàncies actuals fruit de la situació de pandèmia, es fa una sèrie de recomanacions a la població pel que fa a la participació en concentracions massives els propers dies i setmanes fins comprovar l'evolució de la situació epidemiològica, des d'una perspectiva de compatibilitat i coherència amb les limitacions d'activitat establertes actualment pel risc epidèmic.
Es recomana evitar la participació en concentracions massives que puguin generar en algun moment (desplaçament d'entrada o sortida...) aglomeracions als membres de grups crítics de població que, independentment del municipi de residència o de la mobilització, han d'evitar assistir a actes massius: persones amb diabetis, malaltia cardiovascular, inclosa la hipertensió, malaltia hepàtica crònica, malaltia pulmonar crònica, malaltia renal crònica, immunodeficiència, càncer, embarassades i persones més grans de 60 anys.
També és rellevant per a persones que han de començar a constituir grups de contacte estable: alumnes que inicien curs escolar de forma immediata i treballadors que hagin de desenvolupar activitat laboral presencial.
A banda d'aquesta recomanació, cal tenir en compte els requisits d'obligat compliment avalats pel comitè tècnic del PROCICAT:
Igualment, per a les persones que acudeixin a concentracions massives, així com per a l'organització, caldria tenir en compte les següents recomanacions, segons Protecció Civil de la Generalitat:
- En els punts de control establerts als accessos, cal comprovar l'ús de mascareta, facilitar gel hidroalcohòlic i indicar el seu ús abans d'accedir i prendre la temperatura.
A més, cal garantir que no accedeixen persones que compleixin alguna de les circumstàncies següents: malaltia declarada, símptomes associats a la COVID-19, que hagin de ser en estiguin en aïllament o que hagin estat contacte estret d'una persona amb COVID-19 en els darrers 14 dies.
- Separar l'espai de la concentració dels espais que siguin de pública concurrència habitualment, especialment en el cas d'àmbits comercials, d'oci o similar, o bé garantir que no hi haurà aquesta pública concurrència aliena a la manifestació o concentració.
- Cal definir fluxos de mobilitat de sentit únic, diferenciant els punts d'accés i de sortida per evitar creuaments en tot moment.
- Per part dels ajuntaments, dur a terme la desinfecció, abans i després de la mobilització, dels elements de mobiliari urbà que suposen superfícies de contacte com ara bancs, baranes, fanals, parquímetres i similars.
- En el cas de concentracions massives que superin els valors de referència establerts per la normativa d'etapa de represa per a les activitats en espais a l'aire lliure (2.000 persones), es recomana fixar marques a terra pel compliment de la distància de seguretat.